Efter flere henvendelser skal der nu holdes møde mellem Morten Østergaard og borgmestrene fra Hjørring og Frederikshavn.

Borgmestrene fra Hjørring og Frederikshavn kommuner, som i oktober blev ramt at voldsomme oversvømmelser får torsdag endelig lov at holde det møde med indenrigsminister Morten Østergaard (RV), som de i flere omgange har efterspurgt. Målet med mødet mellem Arne Boelt (S) og Birgit Hansen (S) og Morten Østergaard er at gøre ministeren opmærksom på, hvad det egentlig var der skete den dag i oktober de to kommuner blev oversvømmet. - Vi vil fortælle ham at vi henover en nat fik ødelagt en tredjedel af vores infrastruktur, så landmænd og rigtig mange andre måtte køre store omveje for at komme rundt til deres marker og i kommunen i øvrigt, siger Arne Boelt. - Vi kan godt afholde de umiddelbare udgifter med at reparere alle de skader, men det kan ske igen, og det er det arbejde, vi gerne vil have Morten Østergaard til at hjælpe med, fortsætter han. - For det har været umuligt at trænge igennem til Miljøministeriet. Jeg havde i min naivitet forestillet mig, at når der skete sådan noget her, som var så voldsomt, så ville de tage kontakt til os for at løse udfordringerne, men de er slet ikke interesserede, siger borgmesteren. Mødet mellem de to borgmestre og ministeren skulle efter planen være afholdt på Arne Boelts kontor i Hjørring, men nu flyttes det måske til Aalborg hvor Kommunernes Landsforening holder møde torsdag.